Cine este Ionuț Sindile, noul șef interimar al Jandarmeriei Române: Originar din Teleorman, aflat la comanda Jandarmeriei la mitingul tensionat din 20 iunie, fost membru al Brigăzii Speciale de Intervenţie „Vlad Ţepeş”

Colonelul Ionuț Cătălin Sindile preia șefia interimară a Jandarmeriei din poziția de prim-adjunct al Inspectorului General și șef al Statului Major la Inspectoratul General al Jandarmeriei Române.

Ionuț Sindile a fost la comanda Jandarmeriei pe 20 iunie, când au avut loc incidentele din Piața Victoriei dintre jandarmi și protestatari, au declarat pentru G4Media.ro surse din ministerul de interne. Potrivit acestora, șeful Jandarmeriei Române, Sebastian Cucoș, ar fi fost plecat de câteva zile din țară.

Sindile este originar din Teleorman, județul controlat de Liviu Dragnea și de unde provin premierul Viorica Dăncilă și ministrul de Interne, Carmen Dan, potrivit comunicatului oficial al Jandarmeriei (sursa)

Miercuri, 20 iunie au avut loc cele mai tensionate proteste din acest an, cu zeci de protestatari ridicați de jandarmi. Jandarmii au fost extrem de tensionați și i-au bruscat pe manifestanții strânși cu miile în Piața Victoriei pentru a protesta față de modificările din justiție.

Tensiunile au apărut imediat ce jandarmii au încercat să ii împingă pe manifestanți în anumite perimetre. Unul dintre cele mai tensionate momente de la mitingul pentru justiție de miercuri seară din București a fost ridicarea de către jandarmi a jurnalistului german Paul Arne Wagner.

Jurnalistul, înarmat cu un aparat foto și un rucsac, a fost săltat de jandarmii din trupele speciale de intervenție și urcat într-o dubă, apoi dus la Secția 5 de Poliție. Și asta în ciuda faptului că ziaristul avea la gât legitimația de presă. Un sublocotenent de jandarmi în rezervă a cerut oficial joi autorităților române să îi aprobe transferul la o altă armă din cadrul Ministerului Apărării Naționale.

Potrivit CV-ului oficial, Ionuț Sindile a absolvit Academia de Poliție în 2000, arma jandarmi, fiind încadrat până în februarie 2004 în cadrul Brigăzii Speciale de Intervenţie a Jandarmeriei „Vlad Ţepeş”.

Între 2004 și 2006 a fost încadrat la Direcţia Generală de Jandarmi a Municipiului Bucureşti, iar ulterior a participat la misiuni internaționale în Kosovo, în cadrul Departamentului Special de Poliţie EULEX.

În 2009 ajunge la Centrul de Perfecţionare a Pregătirii Cadrelor Jandarmi OCHIURI, apoi pleacă din nou în misiune internațională în Georgia (E.U.M.M. Georgia– Misiunea de Monitorizare a Uniunii Europene în Georgia).

Din 2013 până în 2016 este comandant de batalion în Brigada Specială de Intervenţie a Jandarmeriei „Vlad Ţepeş”, iar între 2016 și 2017 este Adjunct al directorului general pentru ordine publică din cadrul Direcţiei Generale de Jandarmi a Municipiului Bucureşti.

Pe 27 august 2017 a fost numit Prim Adjunct al Inspectorului General și sef al Statului Major la Inspectoratul General al Jandarmeriei Române.

(Foto: Inquam Photos / George Călin)